RÅDETS BESLUTNING af 14. december 1998 om et flerårigt program (1998-2002) for aktioner inden for den nukleare sektor vedrørende sikkerhed i forbindelse med transport af radioaktivt materiale samt sikkerhedskontrol og vedrørende industrisamarbejde med henblik på at fremme visse sikkerhedsaspekter i kernekraftanlæggene i de lande, der på nuværende tidspunkt deltager i Tacis-programmet (1999/25/Euratom)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 203,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

(1) Viljen til at fremme sikkerhedskontrol i forbindelse med anvendelse af nukleart materiale og en høj grad af sikkerhed udgør et af hovedmålene for Fællesskabets kerneenergiaktioner og bør prioriteres højt i forhandlingerne om udvidelse af Den Europæiske Union;

(2) derfor bør der inden for det flerårige rammeprogram for aktioner inden for energisektoren (1998-2002) vedtaget ved beslutning 1999/21/EF, Euratom (3) fastlægges et særprogram for aktioner inden for den nukleare sektor vedrørende sikkerhed i forbindelse med transport af radioaktivt materiale samt sikkerhedskontrol og vedrørende industrisamarbejde med henblik på at fremme visse sikkerhedsaspekter i kernekraftanlæggene i de lande, der på nuværende tidspunkt deltager i Tacis-programmet;

(3) udnyttelsen af kerneenergi til produktion af elektricitet og den stigende anvendelse af radioaktivt materiale inden for sundhedssektoren, industrien og forskningen fører til en forøgelse af transporten af radioaktivt materiale; ønsket om at opretholde og, hvor det inden for rimelighedens grænser er praktisk muligt, øge det høje sikkerhedsniveau på hele det nukleare område til det højeste rimeligt opnåelige niveau bør derfor tilskynde til en revision og om nødvendigt en harmonisering af sikkerhedsforholdene i forbindelse med transport af nukleart materiale;

(4) Fællesskabet kan ikke ignorere situationen på det nukleare område i de lande, der deltager i Tacis-programmet; det kan bidrage til at forbedre den nukleare sikkerhedskontrol i disse lande ved at lade dem få del i sine erfaringer og fremme en høj grad af sikkerhed inden for konstruktion og drift af kernekraftudstyr ved at tilskynde til industrisamarbejde;

(5) for at sikre, at EF-støtten udnyttes effektivt og overlapning undgås, sørger Kommissionen for, at projekterne underkastes grundig forudgående bedømmelse; Kommissionen bør systematisk overvåge og evaluere fremskridtene i og resultaterne af de støttede projekter;

(6) det er politisk og økonomisk ønskeligt at åbne programmet for de associerede lande i Central- og Østeuropa, således som det er anført i konklusionerne fra Det Europæiske Råds møde i København den 21. og 22. juni 1993 og i Kommissionens meddelelse om dette emne i maj 1994; det bør også åbnes for Cypern;

(7) det er vigtigt at forbedre informationen til offentligheden på de områder, som programmet dækker, og regelmæssigt informere Europa-Parlamentet og Rådet om gennemførelsen af programmet;

(8) der anføres i denne beslutning et finansielt referencegrundlag som omhandlet i punkt 2 i Europa-Parlamentet, Rådet og Kommissionens erklæring af 6. marts 1995 (4) for hele programmets varighed, uden at dette berører budgetmyndighedens beføjelser i henhold til traktaten; der bør tages hensyn til, at der, medens programmet løber, vil blive forhandlet et nyt finansielt overslag;

(9) med henblik på vedtagelse af denne beslutning indeholder traktaten ingen anden hjemmel end artikel 203 -

VEDTAGET FØLGENDE BESLUTNING:

Artikel 1

1. Under det flerårige rammeprogram for aktioner inden for energisektoren iværksætter Fællesskabet for perioden 1998-2002 et særprogram for aktioner inden for den nukleare sektor vedrørende sikkerhed i forbindelse med transport af radioaktivt materiale samt sikkerhedskontrol og vedrørende industrisamarbejde med henblik på at fremme visse sikkerhedsaspekter i kernekraftanlæggene i de lande, der deltager i Tacis-programmet, i det følgende benævnt »Sure-programmet«.

2. Ud over de højtprioriterede mål, der er nævnt i artikel 1, stk. 2, i beslutning 1999/21/EF, Euratom, tager Sure-programmet sigte på:

a) at revidere og om nødvendigt harmonisere sikkerhedspraksis i forbindelse med transport af radioaktivt materiale i Fællesskabet;

b) at bidrage til, at der gennem samarbejdsaktioner etableres et effektivt og pålideligt sikkerhedskontrolsystem i de lande, der deltager i Tacis-programmet;

c) at fremme industrisamarbejdet og samarbejdet mellem regeludstedende instanser med de nævnte lande og udvekslingen af knowhow inden for kernekraftindustrien for at hjælpe dem med at nå de høje sikkerhedsniveauer, der er i overensstemmelse med internationalt anerkendte principper for nuklear sikkerhed for kernekraftudstyr og -anlæg.

Artikel 2

Det finansielle referencegrundlag for gennemførelsen af Sure-programmet er 9 mio. ECU. Af dette beløb afsættes 3,6 mio. ECU til tidsrummet 1998-1999.

Det finansielle referencegrundlag for perioden 2000-2002 vil blive revideret, hvis beløbet på 5,4 mio. ECU ikke er i overensstemmelse med de finansielle overslag for dette tidsrum.

De årlige bevillinger godkendes af budgetmyndigheden inden for rammerne af de finansielle overslag.

Artikel 3

For at nå de i artikel 1 nævnte mål bidrager Fællesskabet især til finansieringen af aktioner, der tager sigte på følgende:

1) For så vidt angår sikkerhed i forbindelse med transport af radioaktivt materiale,

- at medvirke til at øge sikkerhedsstandarderne og få det indre marked til at fungere bedre gennem en kortlægning af, hvilke harmoniseringsforanstaltninger der er nødvendige

- at medvirke til det videre lovgivningsarbejde gennem en udvikling af eksperimentelle undersøgelser og knowhow

- at foretage en teknisk evaluering af episoder, der måtte være opstået under transport, og uddrage en lære heraf for fremtiden

- at sikre større sammenhæng mellem de forskellige katastrofeforholdsregler og en mere konsekvent uddannelse af katastrofemandskab i forbindelse med transport

- at indføre et effektivt meldesystem i tilfælde af uheld eller uregelmæssigheder

- at samarbejde med de lande, der deltager i Tacis-programmet, med henblik på at hjælpe dem med at forbedre transportsikkerheden i disse lande

- at medvirke til at videreudvikle samarbejdet og udvekslingen af oplysninger mellem de relevante organer i Fællesskabet og imellem de stater, der deltager i Sure-programmet, som nævnt i artikel 7,

- at sikre et højere informationsniveau samt større indsigt i og forståelse for dette område i offentligheden.

2) For så vidt angår sikkerhedskontrol i de lande, der deltager i Tacis-programmet,

- at tilbyde eksperter fra disse lande uddannelse, lejlighed til at gøre sig fortrolige med området, til at samle erfaringer samt til at videreuddanne sig og ajourføre deres teknologiske viden på området

- at samarbejde om iværksættelse af et system for regnskab og kontrol med nukleart materiale

- at installere moderne udstyr til logistiske, evaluerings- og kontrolformål samt at sikre den dertil hørende uddannelse.

3) For så vidt angår industrisamarbejdet med de lande, der deltager i Tacis-programmet,

- at analysere de industrielle, administrative, lovgivningsmæssige og finansieringsmæssige aspekter, der er specifikke for hver af dem

- at tilskynde til industrisamarbejde, der kan føre til overførsel af europæisk teknologi for nuklear sikkerhed og samarbejde mellem regeludstedende instanser

- at lette associering af partnere fra Fællesskabet og fra de lande, der deltager i Tacis-programmet, for at øge sikkerheden i kernekraftanlæg, bl.a. ved udvikling af fælles industriprojekter.

Artikel 4

De finansielle bidrag til de aktioner og foranstaltninger, der er nævnt i artikel 3, vil udgøre mellem 80 og 100 % af de samlede omkostninger.

Artikel 5

1. Kommissionen forestår den finansielle gennemførelse og iværksættelsen af Sure-programmet.

2. Ved den finansielle gennemførelse og iværksættelsen af Sure-programmet bistås Kommissionen af det udvalg, der er nævnt i artikel 4 i beslutning 1999/21/EF, Euratom.

Artikel 6

Undersøgelsen og den interne og eksterne evaluering af gennemførelsen af Sure-programmet foretages i overensstemmelse med artikel 5 i beslutning 1999/21/EF, Euratom.

Artikel 7

Sure-programmet er åbent for deltagelse fra de associerede lande i Central- og Østeuropa i overensstemmelse med de betingelser, herunder de finansielle bestemmelser, der er fastsat i tillægsprotokollerne til associeringsaftalerne eller i selve associeringsaftalerne, for så vidt angår deltagelse i fællesskabsprogrammerne. Programmet er også åbent for deltagelse fra Cypern på grundlag af yderligere bevillinger efter samme regler som dem, der gælder for EFTA/EØS-landene, i overensstemmelse med de procedurer, der aftales med dette land.

Artikel 8

Denne beslutning er rettet til medlemsstaterne.

Udfærdiget i Bruxelles, den 14. december 1998.

På Rådets vegne

W. MOLTERER

Formand

(1) EFT C 261 af 19. 8. 1998, s. 8.

(2) EFT C 328 af 26. 10. 1998.

(3) Se side 16 i denne Tidende.

(4) EFT C 102 af 4. 4. 1996, s. 4.